אלברטה, 25.11.2017**THE GLOBE AND MAIL**

**לנעוץ מבט בחזרה**

**האם מערכות יחסים מיניות של מנהיג רוחני הן בגדר שליחות או ניצול לרעה מסוכן של כוח?**

במשך עשרות שנים, ג'ון דה רויטר מאלברטה הגדיר את עצמו כמנהיג רוחני, דמות משיחית בעל מבט חודר אשר יכול להוביל את חסידיו להארה. אולם עם השנים, עלו וצצו טענות בדבר אי-הולמות מינית, אישה צעירה נעלמה, מותירה את משפחתה - ומספר גדל והולך של חסידים - בחיפוש אחר תשובות. דיווחה של **ג'אנה ג'י. פרודן**

*בתמונה למעלה: נעיצת המבט המאפיינת של ג'ון דה רויטר בפעולה. "החיבורים הדוממים" האלה עם חסידיו יכולים להימשך לעיתים שעות בכל פעם, וגורמים ליצירת חזיונות חזקים או חוויות של סף-מוות.*

**ג'אנה ג'י. פרודן**

על שולחנה היה ספל קפה שהלך והתקרר. שם גם היו מונחים הארנק והטלפון הנייד שלה, התיק שלה ומעיל החורף שלה, תמונה ממוסגרת של ג'ון. פנים שהביטה בהן במשך אינספור שעות, שיער בהיר ועיניים כחולות צלולות, מבט שנתן תחושה כאילו הוא יכול לפתוח ולשחרר את היקום עצמו.

אנינה הסתובבה ברחבי העולם כדי להיות קרובה לג'ון דה רויטר. ארבע פעמים בשבוע, היא ומאות אחרים מילאו את השורות הארוכות של הכיסאות במרכז "אואזיס" במערב אדמונטון, בוהים בו בדממה במשך שעות, בעודו יושב זקוף, מאושר, תחת קרן אור, נועץ מבט בחזרה.

הוא היה הגורו והמורה שלהם, ועבור חלקם אפילו מושיע, משיח ענו וצנוע שהם קראו לו בפשטות "ג'ון". הם עזבו את חייהם ואת משפחותיהם כדי להיות איתו, והתמסרו לו ולתורתו לחלוטין.

הוא ארגן את נישואיהם ואת מערכות היחסים שלהם, את עבודותיהם ואת בתיהם, העניק להם ייעוץ והחליט עבורם את החלטותיהם, חייהם נכרכים סביבו יותר ויותר, בעודו שואב מהם את זמנם ואת עמלם, את כספם ואת אהבתם.

הם היו "ג'וניטים" או "אואזיס", לפעמים "הקולג' ", או סתם "הקבוצה".

אמה ואחיותיה של אנינה התקשו להבין. כמו אחרים מבחוץ, הם סברו שזה פולחן או כת ותהו לגבי מניעיו של דה רויטר וכוחו. הם ראו את חסידיו יושבים דוממים ומרותקים בזמן שנשא את דבריו, דברים שעבור משפחתה של אנינה, נשמעו כמו דברים חסרי פשר.

הם ראו כיצד אנינה השתנתה. איך כאשר דיברה עליו, אימצה את גינוניו ואת נימת קולו, פניה הופכים רחוקים וקולה ישנוני ורך, כמעט כמו אדם שונה לחלוטין מזה שהם הכירו.

*אנינה הייתה אחת ממאות החסידים שישבו דוממים עם ג'ון דה רויטר, בוהים בו בתקווה שהוא יביט בהם בחזרה. צילום משפחתי; דוד מוריס סמית/אוקולי*

הם לא היו היחידים עם שאלות. היו טענות שדה רויטר קיים יחסי מין עם חסידות שלו שהיו נשים נשואות, היו סיפורים על הפרידה מאשתו הראשונה ומערכת היחסים שלו עם שתי אחיות בלונדיניות יפות, שמאוחר יותר תבעו אותו בבית משפט בטענה שהוא לא יותר מתחמן ונוכל.

כמה מחסידיו לשעבר האמינו שהם עברו שטיפת מוח או הופנטו בקבוצה, והיו מטרה ל"אלימות נפשית" מטרידה כאשר עזבו.

אך למרות דאגתה של משפחתה של אנינה, נראה שג'ון עזר לה והעניק לה שיווי משקל, והם לא רצו לאבד אותה לגמרי. אם תיאלץ לבחור, ידעו, היא תבחר בו.

על אף מסירותה, אנינה לא תמיד הבינה את הדברים שג'ון עשה, את הדברים שדרש ממנה ומאחרים לעשות. בחורף 2014 מצאה את עצמה מבולבלת ומפקפקת יותר ויותר, גם כשניסתה לדחוק הצידה רגשות אלה. היא ידעה שהטלת ספק, אפילו בקרבה, מעיד על חוסר אמונה. באמונה אמיתית, אין שאלות.

"חלק ממני תוהה מדוע ג'ון הפקיד בידי תורה כזו, כאשר סביר להניח שהיא תגרום לי לסחרור", כתבה ביומנה, מספר שבועות קודם לכן.

"אבל אני מסוגלת לא להסתחרר, אני מסוגלת להיות צלולה, הוא אמר שאני באמת לומדת, אל תערבבי רמות, עם ג'ון לעולם לא יהיה לך פחות קושי, הוא תמיד ייתן לך יותר."

היה זה יום שבת, ה- 22 במארס, 2014. באותו לילה היה אירוע שאנינה סימנה ביומנה כ"מסיבה עם ג'ון." אך במקום זאת היא הציעה את הכרטיס שלה למכירה בלוח ההודעות הפרטי של הקבוצה.

ואז היא השאירה את ספל הקפה ואת הארנק, את הטלפון הנייד ואת מעיל החורף שלה, את התמונה הממוסגרת של ג'ון דה רויטר עם עיניו הגדולות והכחולות כשמיים, ויצאה אל חשכת הלילה הקר של אדמונטון.

*ג'ון דה רויטר היה סנדלר שהפך למטיף בשנות התשעים. "מושיע כחול-עיניים: חסידי הגורו הכריזמטי הזה אומרים שהוא הדבר האמיתי, וייתכן שאדמונטון היא ירושלים החדשה", כך נכתב בכותרת אחת במאמר אודות עלייתו לתהילה והמספר ההולך וגדל של חסידיו.*

*תמונות משפחתיות / מגזין Saturday Night*

*בסוף שנות התשעים, הסתייע באמצעות קלטות שמע, קלטות וידאו, עלונים ומפגשים ציבוריים כדי לגייס עוד חסידים, חלקם עברו לאדמונטון כדי להיות קרובים אליו.*

*אחת מחסידותיו של דה רויטר מטילה את עצמה לרגליו. בסביבה כה רבה-עוצמה ואינטימית, אין זה יוצא דופן, הן עבור גברים והן עבור נשים, לחשוב שהם מאוהבים בדה רויטר.*

*תמונות משפחתיות / מגזין Saturday Night*

האגדה מספרת שג'ון דה רויטר היה בן 17 כאשר חווה התעוררות, "פריחה פנימית שהפכה את כל מה שבקיום הזה לחיוור בהשוואה לחוויה זו," ואז ההתעוררות נעלמה באותה מהירות שבה הגיעה. הסיפור המסופר הוא שלקח לו מספר שנים של חיפוש עצמי כדי למצוא זאת שוב, אבל ברגע שהוא ימצא, זה ישנה הכול. הוא נולד בססקצ'ואן, אך גדל בשטטלר, אלברטה, אחד מארבעת ילדיהם של מהגרים הולנדים, בנו של סנדלר, שלאחר מכן עסק במקצוע בעצמו. את אשתו הראשונה, ג'ויס, הוא הכיר ב-1981, בעת שנכנס לחנות הספרים הנוצרית שבה עבדה. הוא היה בן 22, גבוה ונאה. מאוחר יותר היא סיפרה שעיניו משכו אותה.

הוא בילה זמן מה בקולג' ללימודי נצרות ומאוחר יותר הטיף בכנסיית בית לחם הלותרנית של אדמונטון, אולם הוא התעמת עם מנהיגות הכנסייה ומתח את גבולות הכנסייה הממוסדת. במהלך דרשה אחת, הוא עמד, בוכה, חוזר ואומר "אלוהים רוצה לשחרר אותך לחופשי." ביום אחר אף לא נשא דרשה כלל, באומרו לקהל המתפללים, "אין מילה, לאלוהים אין מילה בשבילכם".

אולם כשנשא את דרשתו בפני מנהיגי הכנסייה הוא דיבר במשך תשע שעות רצופות, והנוכחים ידעו שהם היו עדים למשהו יוצא דופן. כשעזב את הכנסייה הלכו קומץ זוגות בעקבותיו. הוא החל להטיף להם בביתו, ועד מהרה החלו לתת לו כסף.

בשנת 1996 נטש את מקצוע הסנדלרות, ובשנה לאחר מכן החלו להופיע לראשונה סיפורים בחדשות. "שליח ההוויה: מאמינים סבורים כי אדם מאדמונטון הוא ערוץ של ישו המשיח", נכתב בכותרת אחת. "מושיע כחול-העין: חסידי הגורו הכריזמטי הזה אומרים שהוא הדבר האמיתי וייתכן שאדמונטון היא ירושלים החדשה", נכתב בכותרת אחרת.

הוא היה משיח יוצא דופן, איש ארוך-שיער מאלברטה הכפרית שאהב משאיות מפלצתיות ורכב על אופנוע. אך מספר חסידיו הלך וגדל מעשרות למאות, ומסירותם התעצמה. לעיתים היו בוכים ונצמדים אליו, נושקים את רגליו, מפצירים בו ומתחננים בפניו על הרצפה.

בראיונות מוקדמים תיאר דה רויטר את פגישתו עם ישו בכביש מהיר באלברטה, ואמר כי ישו הופיע לפניו אלפי פעמים, "והעביר את מי שהוא אלי כדי לעשות כמוהו".

אבל עד מהרה ההטפה של דה רויטר נעה יותר לכיוון מסר של עידן חדש, ההתעוררות השנייה שלו לא הייתה פגישה עם ישו אלא חוויה של להיות "שקוע מחדש במציאות מיטיבה של הוויה טהורה".

הוא גם אימץ את הגישה שלשמה התפרסם: פרקי זמן ממושכים של התבוננות ו"חיבור דומם" עם חסידיו. במהלך מפגשי ההתבוננות, לחלק מהאנשים שהביטו בעיניו היו חזיונות חזקים והזיות, חוויות התעלות ואף חוויות קרובות למוות. לפעמים היה דה רויטר נועץ מבט באדם אחד במשך חצי שעה או יותר, ומבטו אינו מש לרגע.

מהמפגשים המוקדמים שנערכו בביתו שבאדמונטון, עבר דה רויטר לאגף של חנות ספרים בשדרת ווייט, לאחר מכן שכר שטחי משרדים במרכז קניות פתוח והחל לקיים ארבע פגישות בשבוע, בהשתתפות מאות חסידיו ששילמו 2 דולר למפגש. בעלונים ציינו "ההתגלמות החיה של האמת", והבטיחו, "ג'ון דה רויטר חי בכניעה מוחלטת, ג'ון יודע מה נכון באמת, ג'ון יכול לגלות לך מי אתה באמת".

כוחותיו, יהיו אשר יהיו, הוכחו כרווחיים. סיפור חדשותי באותה עת דיווח שהקהילה תומכת בו ובג'ויס ושלושת ילדיהם, ועדר מאמיניו המשיך לגדול.

בסוף שנות ה- 90, המסר של דה רויטר היה זמין לרכישה באמצעות קטלוג של קלטות שמע ווידאו, והוא ערך סמינרים וסדנאות התבודדות רוחנית ברחבי העולם, גייס מאמינים חדשים שהחלו לעבור לאדמונטון כדי להיות קרובים אליו.

ביניהם הייתה ז'אן פאר, שדרנית בדימוס של רשת CBS מארה"ב, אשר שכרה דירה באדמונטון והחלה להפיק סרטונים עבור דה רויטר. בנה, כריס נוט', אז כוכב תוכניות טלוויזיה פופולריות כמו "חוק וסדר" ו"סקס והעיר הגדולה", הצטרף אליה לעיתים באדמונטון.

ד"ר סטיבן קנט, פרופסור לסוציולוגיה מאוניברסיטת אלברטה המתמחה בדתות אלטרנטיביות, עקב מקרוב אחר דה רויטר והקבוצה שצמחה סביבו. כאדם צעיר באוניברסיטה בארצות-הברית בשלהי שנות השישים ובתחילת שנות השבעים, ד"ר קנט צפה מרותק בעלייתן של קבוצות כמו כנסיית האיחוד של סאן מיונג מון וילדי האלוהים, והקדיש עצמו לחקר מבניהן והצלחותיהן, לחקר הכוח שזיהה בהן לשינוי אנשים ולגזילת כל מחשבה עצמאית ורציונאלית מהם. בדה רויטר ראה את ראשיתה של תנועה רבת עוצמה, ואף את זרעיה של דת חדשה.

*ד"ר סטיבן קנט הזהיר בשנותיה הראשונות של קבוצת דה רויטר ש "ג'ון יצא במסע מסוכן, כזה שמבטיח גמול גדול אך עלול להוביל לטרגדיה איומה ". ג'אנה פרודן / The Globe and Mail*

במפגשיו עם דה רויטר והחוג הפנימי שלו בשנים הראשונות, דחק בהם ד"ר קנט לבנות אמצעי הגנה כנגד פיתויי הכוח והמסירות, לנקוט בזהירות במומרים עם קשיים פסיכולוגיים, ולהבטיח שהחסידים ישמרו על זכותם לפקפק ולבקר את דה רויטר.

בקבוצות מסוימות אותן חקר ד"ר קנט, היו אנשים שסבלו מפגיעה פסיכולוגית חמורה, והדינמיקה בין המנהיג לבין מאמין עלולה להיות מסוכנת ביותר, אפילו קטלנית. הוא ציין כי גם עם כוונות טהורות, כוח והשפעה לא מבוקרים יכולים להיות מתעתעים.

"ג'ון יצא למסע מסוכן, כזה שמבטיח גמול גדול, אך עלול להוביל לטרגדיה איומה", הזהיר ד"ר קנט בקלגרי הרלד במאי 1997. חודשיים קודם לכן מתו 39 מחברי "שער גן עדן" בהתאבדות המונית בקליפורניה, בהתבסס על אמונתם העמוקה של המנהיג שלהם, שהם יכולים לעזוב את כדור הארץ כדי שנשמתם תוכל לעלות ולנסוע על חללית.

בתשובה לשאלה על הפוטנציאל לשימוש לרעה בכוחותיו, אמר דה רויטר שזה בלתי אפשרי.

"אני אוהב את האמת יותר מאשר את חיי," אמר לכתב באותו זמן. "בלב האמת אין עניין בכוח, יש רק את אהבת ההוויה".

*משמאל: ג'ון דה רויטר ואשתו, ג'ויס, נישאים בשנת 1982. מימין: ג'ויס מחבקת את בעלה ב-1998, שנה לפני שהכריז שייקח לרעיות שתי נשים נוספות מקרב חסידיו.*

*תמונות משפחתיות / Saturday Night Magazine*

בימים האחרונים של דצמבר 1999, ערב המילניום החדש, ג'ויס דה רויטר ישבה בחדר מול חסידי בעלה והביטה עמוק לתוך עיניו בפעם האחרונה.

העימות שהתרחש לאחר מכן היה שיאו של סדרת שיחות שבהן דה רויטר אמר לה כי לאחר 18 שנות נישואים, הוא מאמין עתה כי נקרא רוחנית להיות בעל שלוש נשים, עם כל אחת "מערכת יחסים פיזית, רגשית ומינית מוחלטת.

הרעיות החדשות נועדו להיות בניטה וקטרינה פון סאס, בנותיהן הבלונדיניות והיפות של שניים מתומכיו העשירים והמסורים של דה רויטר. שני הנשים - בניטה סטודנטית למשפטים, וקטרינה, כוכבת לשעבר של נבחרת הכדורעף האולימפית של קנדה - עברו לאדמונטון, ובילו תקופות זמן הולכות וגדלות עם דה רויטר ומשפחתו.

*האחיות פון סאס, בניטה וקטרינה. אינסגרם, The Canadian Press/Coa/Scott Grant*

ג'ויס חקרה את בעלה בנוגע למערכות היחסים פעמיים מול הקבוצה. בפעם השלישית, היא החלה לקרוא בקול מכתב שכתבה. "אני היחידה שאוהבת את ג'ון האדם. כולם אוהבים את ג'ון האל," קראה. "מתוק שלי, אתה לא אלוהים, אינך אלוהות. אתה, יותר מכולם, נשאבת אל תוך תעתוע עוצמתי."

"סקס עם בניטה וקטרינה הוא לא האמת", אמרה לו. "האם תוכל פשוט, לרגע קטנטן, להסתכל מה קורה לך?"

היא עזבה את המפגש לבדה.

בחודשים שלאחר מכן, הקרע בין בני הזוג הפך לחדשות בעמוד הראשי, קרע ראוי לציון לא רק כי הוא נתן הצצה לתוך הדינמיקה של הקבוצה ומנהיגה המסתורי, אלא גם בגלל השאלות שזה העלה על תורתו של דה רויטר והתנהלותו.

בכתבה שכותרתה "סקס והכת," דה רויטר הודה, והגן על יחסיו עם האחיות פון סאס, בטענה שאלה אינם רומנים אלא מדובר בקשר רוחני עמוק עם הנשים.

"עבורי זו לא בגידה. זה לא חוסר נאמנות כי ליבי עדיין לחלוטין עם ג'ויס," הוא צוטט כאומר בזמנו.

הוא הבטיח למאמיניו, "אין זה קשור למראה שלהן, להופעתן, ללב שלהן, לגיל שלהן. לא מדובר באיזה שהוא סוג של תאימות. זה קשור רק למה שהתעורר בקרבי.

אולם לא היה די בדחפים הפנימיים כדי להסביר ולפייס את כולם, ופחות מכל את ג'ויס, שראתה בזה הוכחה שבעלה אינו האיש שהכירה פעם, וגם לא המשיח שהוא טען להיות עתה. היא עזבה את הקבוצה, פתחה בהליכי גירושין, ונעזרה בייעוץ נוגד כתות בארצות הברית כדי לנסות להבין את החוויות שעברה ואת רגשותיה.

מצב זה היווה גם נקודת מפנה עבור הסוציולוג ד"ר קנט, שעד אז התייחס לקבוצה בעין חשדנית, אך לא ראה דבר שגרם ישירות לדאגה. אולם מנהיג המשתמש בטענות אלוהיות כדי לקחת לעצמו שותפים מיניים סלקטיביים - במיוחד עשירים ואטרקטיביים - היה משהו שראה בעבר, דפוס צפוי מדי שיכול להצביע על ניצול לרעה של כוח לטובת העונג של המנהיג.

המצב גם הותיר כמה מחסידיו של דה רויטר מאוכזבים או מבולבלים, אם לא בדיוק ביקורתיים. אדם אחד, פסיכיאטר אמריקני, שנטל חופשה מעיסוקו בניו יורק כדי לעבור עם אשתו לאדמונטון, סיפר לכתב שהדבר הטריד אותו בתחילה, אך מאוחר יותר ראה זאת כבר-השוואה לישו ולבודהה, שהציבו את ההארה הרוחנית שלהם לפני משפחותיהם.

אחרים, כמו כתבת CBS לשעבר, ז'אן פאר, נותרו מחוברים בעוצמה לדה רויטר, אך התקשו ליישב את דמותו של משיח נשגב עם המציאות הבנאלית של בעל בוגדני.

בתוך שבועות עזבו הגברת פאר וקומץ אחרים את הקבוצה.

"אני מתגעגעת לג'ון," אמרה מאוחר יותר לכתבת. "אני מתגעגעת לתורתו ברמת תודעה גבוהה יותר, היא יפהפייה, אבל אני לא יכולה לטאטא מתחת לשטיח את התנהגותו, את מה שהוא עשה למשפחתו".

במשך 10 שנים, חילק דה רויטר את זמנו בין האחיות פון סאס, בדרך כלל כל שבוע לסירוגין בכל אחד מבתיהן. הן עבדו בשבילו, נסעו אתו, עמדו לידו בשמלות ערב באירוע הפתיחה של מרכז אואזיס במערב אדמונטון ב-2007.

*מרכז אואזיס באדמונטון, שם דה רויטר מקיים מפגשים עם חסידיו.*

*ג'ייסון פרנסון / The Globe and Mail*

אואזיס היה המטה של ​​"מכללת דה רויטר לפילוסופיה משולבת", בית פולחן מפואר שנבנה במיוחד כדי לערוך את מפגשיו, ממוקם לו בשקט בין מחסנים וקניונים, באזור תעשייה במרחק של כמה דקות נסיעה מקניון אדמונטון מערב.

בעת ​​פתיחתו תיאר טור בעיתון את הבניין כ"משהו מאיטליה, או הגטסבי הגדול", עם "חדשנות ושכלול בכל," ו"קומה עליונה הראויה למלון חמישה כוכבים בניו יורק". בימים בהם לא היה בשימוש על ידי הקבוצה, היה המבנה זמין להשכרה ציבורית כמקום יוקרתי לחתונות ואירועים, ואויש על ידי לגיון מתנדבים שעשו הכול, החל מניהול הפעילות היומיומית ועד לקרצוף אסלות מתוך מסירותם לג'ון.

בין המתנדבים הייתה אנינה, שעברה לאדמונטון בסביבות הזמן שבו נפתח מרכז אואזיס. במובנים מסוימים היא הייתה אופיינית לרבים מחסידיו של דה רויטר, אישה חכמה ומקצועית, אך מונעת על-ידי תשוקה עזה לצמיחה רוחנית ולהארה. בג'ון היא מצאה לא רק מנהיג אלא קהילה מלוכדת, שנראתה, לעתים, כמעט מושלמת.

אבל באוגוסט 2009, דה רויטר נפרד בפתאומיות מהאחיות פון סאס ונשא מאמינה אחרת, לי אן אנגרמן.

*דה רויטר ואשתו לי אן, בשנת 2014. פייסבוק*

האחיות הגישו תביעות נגד דה רויטר וגופים עסקיים שונים שלו בטענה שהיו חייבים להן סכומי כסף משמעותיים בתור בנות זוג, עובדות ותורמות. אואזיס הכחישו טענות אלה. האחיות גם טענו כי דה רויטר השתמש בלחץ רוחני, אפילו בפחד, כדי לתמרן את אלה שהאמינו בו, למטרות מין, כוח ורווח כספי.

במסמכי בית המשפט, בניטה, שתיארה פעם את דה רויטר כ"התגלמות הטוב והטוהר", כינתה אותו "אופורטוניסט ורוכל".

"משנשאבתי פנימה על ידי הנאשם והשתכנעתי בתחילה שהוא אדם הגון לחלוטין בעל יושרה גדולה ועמוקה וידע רב, הסתבר לי שהנאשם הוא רמאי", נאמר בתצהיר אחד. "לקח לי שנים להבין את זה".

היא תיארה את דה רויטר כמקדם "דחף רוחני וכניעה רוחנית לתורתו", ואמרה שהוא ביקש ממנה פעם לדמיין שהיא הורגת את ילדיה כדי להראות את "נאמנותה לאמת", וניצל את אמונתה כדי ללחוץ עליה לבצע אקטים מיניים.

"הנאשם שכנע אותי להיכנע לו מינית והזכיר לי שזהו "צו אלוהים", נכתב בתצהיר אחד שהגישה לבית המשפט. "הנאשם אמר שהוא "ישו על פני האדמה" וכי להתנגד אליו הייתה להתנגד לאמת, לטוב ולאלוהים, ולכן נכנעתי וצייתתי".

היא טענה כי בה בעת שדה רויטר הטיף על נאמנות בנישואין, הוא ניהל רומנים עם נשים חסידות נשואות, באומרו "העול שלו מאלוהים" היה לפעול נגד המסר שלו, ולהפר את הנישואים שלו עצמם כדי להכין אותו לקרב הקרב שלו עם השטן."

בתביעותיה, קטרינה פון סאס הציגה את דה רויטר כאדם בעל יכולת שכנוע, שתלטני וכריזמטי, אשר בידד אותה ממשפחתה, ובשלב מסוים שכנע אותה לקנות בית בשווי של 910 אלף דולר ולרשום אותו על שמו כדי "לתרום לקרבה של מערכת היחסים שלהם".

תצהירי האחיות וההאשמות הבלתי הולמות שנכללו בהן הופצו בתוך הקהילה. חלק מהחסידים, ביניהם אנינה, דחקו את ההאשמות הצדה או בחרו שלא לקרוא אותן כלל. אולם עבור אחרים, המסמכים הציפו תהיות קשות על השאלה אם דה רויטר היה אכן הישות הטהורה שחסידיו האמינו שהוא.

ג'ייסון הורסלי, שהיה על סף המעבר מאנגליה לאדמונטון כדי להצטרף לקהילה, ראה בתצהירים את האישור על ספקות שנטעו בו קודם לכן ושפטר אותן כחוסר האמונה שלו עצמו, ככשל בהבנתו ישות מוארת הפועלת ברמה שונה משלו.

אך חוסר העקביות השפיעה על מר הורסלי - כמו ששמע כיצד דה רויטר חי בפאר, אף על פי שאמר לחסידיו שהם חייבים לבחור תמיד את נתיב הסבל ואי-הנוחות - ומר הורסלי תהה אם המורה שלו לא חי את אותם ערכים שקבע לאחרים. נראה כאילו שיש פערים בין תורתו של דה רויטר לבין מעשיו, דימויו הציבורי וחייו הפרטיים.

כאשר מר הורסלי קרא את אחד התצהירים של בניטה פון סאס, משהו השתנה. באותו רגע הוא החל לראות את דה רויטר באור שונה לחלוטין.

"לא עברתי מרגש של אהבה לג'ון לרגש של שנאה כלפיו", הוא אומר עכשיו. "אבל עברתי מאמון מוחלט לכדי חוסר אמון מוחלט".

*בחוף בקווינסלנד שבאוסטרליה, ליד ביתה, מחזיקה יוהנה פרקינסון תמונה ישנה שלה עם אנינה, אחותה הצעירה.*

*דוד מוריס סמית/אוקולי*

*כשאנינה עברה לקנדה כדי להיות קרובה לדה רויטר, "אני זוכרת שחשבתי שאם זה עושה אותה מאושרת ומאוזנת יותר, עלינו פשוט להניח לה," אומרת יוהנה. רק מאוחר יותר, כשאמה ואחיותיה של אנינה ביקרו אותה באדמונטון, היא ראתה איך חייה מתרכזים לחלוטין בדה רויטר.*

*דוד מוריס סמית/אוקולי*

*תצלום של אנינה מונח על גבי דפי יומנה. לאחר מותה של אנינה התעמקו המשטרה ומשפחתה בכתביה כדי להבין את השפעתו של דה רויטר בחייה ואת הנסיבות שהובילו למותה.*

ביום שלפני היעלמותה, נכנסה אנינה לחניה הרחבה של מרכז אואזיס, זמן ניכר לאחר הצהריים, באיחור של יותר משעתיים למפגש בוקר.

אלה שהמתינו לאנינה נדהמו מאיחורה. היא תמיד הייתה מאורגנת וקפדנית בעבודתה, עד כדי כך הייתה מסורה לג'ון שביקשה לאחרונה לעבוד יום אחד פחות בשבוע בעבודתה הממשלתית כדי להקדיש זמן רב יותר לעבודת ההתנדבות שלה באואזיס. הגעתה באיחור של מעל שעתיים לפגישה הייתה לחלוטין בלתי אופיינית, וכך גם שוויון הנפש שלה. הנוכחים זכרו מאוחר יותר שהיא הייתה מהורהרת ומופנמת ושהיא אמרה להם שאיחרה בגלל סיבה מאוד טובה או חשובה, אם כי לא סיפרה להם מה הייתה הסיבה.

למעשה, משהו השתנה אצל אנינה במהלך שבועות, אם לא חודשים. חברים זוכרים אותה כנראית קלילה ומלאת חיים יותר, לעיתים מחייכת או צוחקת לעצמה כאילו היה לה סוד שלא הייתה עדיין מוכנה לחלוק.

היא איבדה משקל רב, ואישה אחת תיארה אותה כנראית לעיתים במצב של התרוממות רוח כמעט, אבל אז שמעה אותה פורצת בבכי כאשר חשבה שהיא לבדה. מישהו אחר זכר שהיא הייתה כמבושמת (תרגום לא נכון של (giddy, מחייכת וצוחקת לעצמה, אם כי לא סיפרה לו למה. אנינה סיפרה לחבריה שידעה מאז ילדותה שלעולם לא תהיה עצובה עוד.

למי שהכירו את אנינה, זה נראה כמעט כאילו הייתה מאוהבת.

משפחתה וחבריה היו מאושרים אילו זה היה כך. היא הייתה מכובדת ובעלת הישגים, חוקרת חרקי יערות שעבדה עבור ממשלת אלברטה בחקר חיפושיות אורנים, אבל היא יכלה להיות נאיבית, אפילו תמימה וחסרת ביטחון.

בגיל 32 הייתה רווקה ועדיין בתולה, וחשה אי נוחות גדולה אפילו לדבר על מין עוד מאז שהייתה ילדה קטנה. אחיותיה קיוו שיום אחד תמצא מישהו שיאהב אותה ויגרום לה להרגיש יפה כפי שהייתה, ושבעזרת אהבה וביטחון, תפוג אי הנוחות המינית והאינטימיות הגופנית שלה.

*אנינה ואביה.*

*אנינה, באמצע, ואחיותיה יוהנה ואנה. תמונות משפחתיות; דוד מוריס סמית/אוקולי*

אנינה הייתה גרמניה, אך גדלה בדרום אפריקה, הצעירה מבין שלוש בנות, שהכינוי המשפחתי שלה תורגם ל"קופצנית קטנה", כי היא דילגה בכל מקום. אך היא גם יכלה להיות קודרת ורגשנית, עם התפרצויות שהותירו את משפחתה המומה.

תחילה הייתה נתונה להשפעתו של מנהיג רוחני כשעבדה בארגון ללא מטרות רווח בהודו לאחר התיכון, וחזרה הביתה כשהיא כמעט בלתי ניתנת לזיהוי: רזה מאוד ולבושה בבגדים הודים מסורתיים, אומרת למשפחתה שהם צריכים לאכול על הרצפה ולא לגעת יותר בכלבים; כועסת על כיסוח דשא בגלל האלימות שנגרמה לדשא על ידי להבי המכסחת.

המשפחה שיתפה פעולה, וחשבה שזה שלב שיחלוף, והוא אכן חלף. אבל בעת לימודיה באוניברסיטה באנגליה בתחילת שנות ה-2000, אנינה הייתה מעורבת בקשר רומנטי (תרגום לא נכון לgot involved) עם אנדרו כהן, מנהיג רוחני אמריקני שנוי במחלוקת שמאוחר יותר הואשם בהתעללות ובשתלטנות. גם זה חלף, ואנינה חילצה את עצמה מן הקבוצה ומן הבריונות והאיומים מצד חסידים אחרים.

אולם חוויות אלה, נתנו לאנינה מבט חטוף על מה שהאמינה שהיא הארה, והיא אמרה לאמה שהיא תקדיש את שארית חייה למציאת האמת. מתישהו בסביבות 2006, היא הלכה למפגש (שכחו את המילת חיבור "של") ג'ון דה רויטר באנגליה. עם סיום לימודיה באוניברסיטה, היא כבר הייתה מוכנה לעבור לקנדה כדי להיות קרובה אליו.

"היא אמרה, 'אוי, לא, זה שונה לגמרי'. ואכן כך היה הרושם בהתחלה", נזכרת אחותה הגדולה, יוהנה פרקינסון. "מה שאנחנו קלטנו היה האמת והיופי, זה הכול קשור באמת והיופי, היא נראתה מאושרת יותר, ומאוזנת יותר, אני זוכרת שחשבתי שאם זה עושה אותה מאושרת ומאוזנת יותר, אנחנו צריכים פשוט להניח לזה".

בביקור באדמונטון בשנת 2008, אמה ואחיותיה של אנינה החלו לקלוט את מלוא ההשפעה של דה רויטר. מחוץ למסגרת העבודה, חייה של אנינה התמקדו כמעט לגמרי סביב דה רויטר והקבוצה, והוא היה מעורב בכל ההיבטים של חייה.

זה היה מטריד, אבל אז המשפחה של אנינה כבר הייתה בקשר עם מומחי כת בגרמניה שהזהירו כי כל סוג של עימות רק יגדיל את המרחק ביניהן. הם אמרו לאמה ואחיותיה של אנינה להתמקד בדברים המשותפים להן, לשמור על הקשרים המשפחתיים והחוויות המשותפות. אבל הן עדיין ראו כיצד המרחק הולך וגדל ביניהן. כששאלה יוהנה מדוע לפעמים היה דה רויטר רק נועץ מבט בדממה אל אלה ששאלו אותו שאלות, אמרה אנינה, "הוא נותן תשובה במישור אחר, ואינך יכולה לראות או לשמוע את זה מפני שאינך מוארת. את לא חלק מזה."

ביום שבת, 22 במארס 2014, נסעה אנינה למשרדה במרכז העיר אדמונטון. אף על פי שלא הייתה אמורה לעבוד, היא נשארה שם רוב היום, ועזבה רק לזמן קצר כדי להיפגש עם דיירת בבית שבבעלותה, חסידה אחרת של דה רויטר, שחתמה על חוזה שכירות חדש ונתנה לה המחאות דחויות עבור שכר הדירה. שיחת הטלפון האחרונה שלה הייתה בנוגע לתאום לוח זמני מתנדבים במרכז אואזיס.

כשאנינה לא הגיעה למסיבה עם ג'ון באותו לילה, וכשנעדרה מביתה למחרת והחמיצה באורח לא אופייני את שני מפגשי יום ראשון של הקבוצה עם דה רויטר - שותפתה לדירה החלה להיות מודאגת. אחד מחברי הקבוצה שדיבר גרמנית התקשר לאמה של אנינה לספר למשפחתה שהיא נעדרת.

בתחילה תהתה יוהנה באם אחותה התפכחה סוף סוף מג'ון דה רויטר, כפי שהתפכחה מיחסיה (תרגום לא נכון) עם אנדרו כהן, וסברה שיהיה זה הכרחי להיעלם כדרך לעזוב. בתמהיל של תקווה ואמונה היא דימתה שאנינה מופיעה בדלת אמה בגרמניה, בטוחה וחופשיה.

אבל הדרכון של אנינה נותר בדירתה יחד עם שאר חפציה, ומכוניתה נמצאה כעבור שלושה ימים חונה בכביש מבודד באלברטה.

*קופסת חפצים אישיים שאנינה השאירה מאחור בדירתה לפני היעלמותה, כולל רישיון הנהיגה שלה ממחוז אלברטה וכרטיס הבריאות שלה.*

*דף מיומנה של אנינה. כמה קטעים מתייחסים כנראה למפגשים מיניים בינה לבין דה רויטר, אם כי משרד עורכי דין המייצג אותו הכחישו זאת, ואמרו למשפחה כי אלה היו "חזיונות"*

היעלמותה של אנינה הייתה מסתורית באותה מידה שהייתה מטרידה. לאחרונה היא ביקשה חופשה מעבודתה והזמינה טיסות לגרמניה ולאוסטרליה כדי לבקר את משפחתה. אף על פי שנהנתה מפעילות באוויר הפתוח ולפעמים עבדה בטבע ובאזורים שוממים, לא הייתה שום סיבה שהיא תהיה לבדה באזור מרוחק בלילה חשוך וקפוא, בוודאי לא בלי המעיל, הארנק והטלפון שלה.

שוטרים שחקרו את היעלמותה של אנינה דיברו עם בני משפחתה וחבריה ובחנו רשימות יומן שנכתבו באנגלית ובגרמנית, מחפשים רמז כלשהו על מה שייתכן שאירע, על (למחוק את המילה) דיבורים על איומים או התאבדות.

בין הרשימות של תחילת מארס, מצאו החוקרים מה שנראה כהתייחסות למפגשים מיניים בין אנינה למנהיגה הרוחני, ג'ון דה רויטר.

"למחרת ניסיתי להבין למה הוא התנהל איתי ככה, תהיתי מה יהיו ההשלכות, אם הוא נוהג כך עם כולם ...", נכתב ברשימה אחת. "ידעתי באופן עמוק יותר שכל מה שיש לי לעשות הוא להיענות ולהמשיך להיפתח, לא משנה מה יהיו ההשלכות, תהיתי איך ג'ון יכול לעשות אהבה עם נשים רבות בזמן שהוא נשוי לאחת. את מה שהוא, לא ניתן להכיל, לא ניתן להחזיק בבעלות, כשאני נכנסת למוחי ולרגשותיי על כך, זה גורם לי לבלבול ".

בקטע נוסף נכתב: "את לא מבינה למה הוא עשה את זה, אל תסיקי שום מסקנה בתוכך על החוויה הזאת, יהיה בטוח יותר להתייחס לכך כאל התעוררות שאת עשויה להבין אותה מאוחר יותר, לעת עתה אל תניחי שזה יימשך, אל תדמייני דבר שאת עשויה לקבל מכך, הקפידי על ראש צלול ואל תדחפי את החוויה מעבר למה שהיא".

גופתה נמצאה כעבור שבעה שבועות ליד נורדג ((Nordegg, היכן שהקבוצה נסעה לטיולי מחנאות בקיץ והיכן שדה רויטר העביר לפעמים אימוני הישרדות או "חסינות מהגיהינום" לקראת הזמנים האפלים אותם חזה. היא נמצאה במרחק של שניים-עשר קילומטרים מהמקום שבו נמצאה מכוניתה, משימה קשה בתנאי חורף קשים. שרידיה היו במצב ריקבון מתקדם מדי מכדי לבצע ניתוח שלאחר המוות, אך לא היו סימנים לאלימות או פשע. החקירה במשטרה נסגרה כ"לא-פלילית", הגדרה המשמשת לתיאור מוות מקרי או התאבדות, ומשמעות הדבר היא שהמשטרה לא מצאה כל ראיות המצביעות שהתרחש פשע.

באביב 2015, סביב יום השנה הראשון למותה, החליטה משפחתה של אנינה לפרסם בציבור קטעים מיומנה. זו הייתה החלטה קשה. לאנינה הייתה אי-נוחות קיצונית, כמעט פתולוגית בכל הנוגע למין, ואמה ואחיותיה התלבטו קשות אם לשתף את כתביה הפרטיים. אבל הם ידעו שהיא הייתה בתולה זמן קצר לפני מותה, וקריאת רשומות ביומן שנראה כאילו מתארות אותה מקיימת יחסי מין עם דה רויטר הדהימה אותן.

"באשר לנו, קראנו את זה וחשבנו, 'ובכן, זאת התשובה' ", אומרת יוהנה. "אם זה מה שהוא עשה לה, אין פלא שהיא הלכה ונשכבה בשלג כדי למות".

המשפחה לא ידעה אם אכן כך היה. חוויות רוחניות או "חוויות אנרגטיות", כולל אלה המיניות, לא היו נדירות בקבוצה, והכתיבה ביומן הייתה מעורפלת ולא ברורה - רחוק מהוכחה על כך שאירע חיבור פיזי כלשהוא בין אנינה לדה רויטר. בתשאול המשטרה לאחר היעלמותה, הכחיש דה רויטר בתוקף כל סוג של קיום יחסי מין.

אולם בין אם משהו פיזי התרחש ביניהם או לא, המשפחה של אנינה הרגישה כאילו דה רויטר החזיק את חייה של אנינה בידיו, וכשל בכך.

באחת מרשימות היומן האחרונות שלה, כתבה אנינה, שאם מישהו יכול למנוע סבל, מוטלת עליו האחריות לעשות זאת, וזה הקו שדחף את משפחתה קדימה. הם סברו שהגיע לשאר חסידיו לפחות לדעת את מה שכתבה, ושהם יוכלו להסיק בעצמם את מסקנותיהם. המשפחה האמינה שאם זה קרה עם אנינה, אז היא לא הייתה היחידה.

"אנחנו, אחיותיה ואמה של אנינה, מרגישות שאנחנו צריכות לחלוק איתכם משהו שעד כה שמרנו לעצמנו ... " כך החלה הצהרתם. "ככל שחשבנו על זה יותר, כך אנו חשות עכשיו את הצורך הדחוף והחובה המוסרית להפקיד בידיכם את מה שאנחנו מאמינות שהוא הסיבה האמיתית שהיא עזבה אותנו, כי זה נוגע לכולכם לפחות כפי שזה נוגע לנו".

מכתבם הופץ בדואר אלקטרוני ובאתר אינטרנט. מישהו באדמונטון הדפיס אותו וחילק אותו במהלך מפגש, תחב דפים תחת מגבי השמשות הקדמיות בשורות הארוכות של הרכבים שחנו מחוץ לאואזיס, בעוד שבפנים ישבו דה רויטר וחסידיו בחיבור דומם.

בתוך ימים קיבלה משפחתה של אנינה מכתב ממשרד עורכי דין המייצג את דה רויטר המאיים על תביעה משפטית. במכתב נאמר כי לדה רויטר לא היו שום יחסים מיניים עם אנינה, אבל שאנינה סיפרה לשותפתה לדירה שדה רויטר יבוא אליה "בחזיון כלשהו, ​​וילמד אותה על האופי והרמות העמוקות יותר של מיניות".

" 'החזיונות' האלה מסבירים את ההערות ביומנה של אנינה", נכתב במכתב של עורך הדין.

המכתב גם התייחס לתיאור המשפחה של שיחת טלפון בין דה רויטר לאמה של אנינה, ואמר שהמשפחה ציירה "דיוקן מטעה של אנינה, אשר ממעיט מזכרה".

"היא הייתה אינטליגנטית, מתחשבת ועצמאית, ולא האדם החלש המתואר במכתב," נכתב במכתב של עורך הדין. במכתב נאמר גם כי דה רויטר שומר לעצמו את הזכות לפתוח בהליכים משפטיים נגד משפחתה. הודעה על אנינה פורסמה גם באתר האינטרנט של המכללה לפילוסופיה משולבת, בה שוב עמדו על כך שרשימות היומן שלה מתארות "לא יותר מאשר חלומות בהקיץ וחזיונות".

"מתוך כבוד לזכרה של אנינה, וכל אלה שמותה נגע להם, מומלץ לכולם להתעלם מהשערת שווא זו," נאמר. "האמת עולה בקנה אחד עם מה שתמיד ידענו על אנינה".

*חסידיו של דה רויטר בוכים לפעמים כשהם מרגישים את מבטו, בעודו נשאר, באופן מצמרר, ללא ניע במשך כמה שעות בכל פעם.*

עבור אלה המאמינים בו, ג'ון דה רויטר הוא מורה תמים וצנוע, אדיש לאימפריית הפולחן שצמחה סביבו. אבל הוא גם איש עסקים בראש ארגון רווחי ביותר, בשווי של מיליונים רבים, המגן בחירוף נפש על הדימוי ועל האינטרסים שלו.

בנוסף לאיומים בתביעה משפטית נגד משפחתה של אנינה, איים דה רויטר בתביעות נגד עיתונאים שכתבו עליו, ותבע את אשתו לשעבר ג'ויס ואת חסידיו לשעבר בגין קלטות וידאו, תמונות ורכוש. ג'ויס אמרה בעבר לכתבים שמסמכי הגירושין שלהם כללו סעיף המונע ממנה לומר או לעשות כל דבר שיפגע בפוטנציאל הרווח שלו.

בתצהיר שלה משנת 2009, בניטה פון סאס העריכה את הנכסים האישיים של דה רויטר בכמעט 9 מיליון דולר, כולל ההון העצמי שלו במרכז אואזיס, משאית מפלצת בשווי 75 אלף דולר, הבית שנרכש על ידי קטרינה ושנרשם על שמו, והכנסה אישית מוערכת ב-232 אלף דולר בשנה. ייתכן ואומדן זה הוא כעת גבוה משמעותית.

המשתתפים משלמים 10 דולר כדי להשתתף במפגש עם דה רויטר, ואף על פי שזה עשוי להיראות לאדם כסכום סמלי ("אותו מחיר כמו ללכת לבריכה", אמר לי אדם אחד), עם 350 אנשים או יותר המשתתפים ארבע פעמים שבוע, מפגשים אלה לבדם מכניסים מעל ל-56,000 דולר בחודש.

יש גם הכנסות מספריו של דה רויטר ומהורדות (האוסף המלא עולה כ-3,000 דולר), והכנסות מקפה ג'וול, שבו מעודדים את החסידים להתכנס בשביל "אוכל חם, חטיפים, פינוקים טעימים ומשקאות אספרסו שבריסטה מכין (תרגום לא נכון) "לפני מפגשים. אירועים מיוחדים, סדנאות התבודדות רוחנית וסמינרים, הכול בתוספת עלות שמשכו מאות משתתפים. הרשמה מלאה לסמינר החורף הקרוב עם דה רויטר באדמונטון הוא בעלות 870 דולר לאדם. מרכז אואזיס יכול לגבות 13,000 דולר ליום עבור השכרה ציבורית.

יש אנשים שגם העבירו תרומות ישירות לדה רויטר או לאואזיס. (אישה אחת סיפרה שתרמה לו 300 דולר בחודש בסוף שנות ה -90, ובתצהירה אמרה קטרינה פון סאס שהיא פעם משכנה מחדש את ביתה ונתנה לו 60 אלף דולר). אחרים מעריכים את עלות המעורבות שלהם באלפי דולרים בשנה, בנוסף לעבודה ההתנדבותית שלהם.

בגיל 58, יש לדה רויטר כמה מאות חסידים מסורים באדמונטון, ועוד מאות, אולי אלפים, ברחבי העולם. אך ההשפעה החזקה ביותר היא בנוכחות הפיזית, ולכן אנשים נוסעים כדי להיות לידו, הם עוברים לאדמונטון רק כדי להיות קרובים אליו.

אישה אחת משווה את החוויה במחיצת דה רויטר ל"פרצי אנרגיה חזקים", ואמרה שבכל פעם שהחלו מקננים בה ספקות, ההימצאות לידו גרמה לה להאמין שוב.

"הוא מתחיל לדבר אודותיך ואודות התודעה שלך וזה כל כך יפה, ובאותו הרגע אתה מרגיש חזק, אתה מרגיש שמה שהוא אומר זה נכון," אמרה האישה. "והקשר עם האהוב והיקום והכוכבים" ו"מה שחשוב הוא ההתעוררות שלך כי כאן זה המקום שבו אתה צריך להיות." ואתה שוב נופל, זה מטורף אבל זה קורה".

ישוב על כיסא עור על הבמה הבנויה על פי הזמנה לשם האדרתו והערצתו, דה רויטר סורק את הקהל, עיניו משתהות לשניות ספורות או דקות אחדות לפני שהוא ממשיך בסריקתו. מסכים גדולים משני צידי הבמה מראים את פניו בפוקוס חד, עיניו כחולות צלולות ונוצצות כשמבטו נע בתוך הקהל.

במרוצת השנים, התפתחה והתעצמה התנהגותו במהלך המפגשים.

במקום שבו ישב פעם כלאחר יד והחווה בידו, הוא נשאר עתה ללא ניע, באופן מצמרר, במשך שעות רצופות בכל פעם. התנועה היחידה היא המצמוץ בעיניו, והשינויים העדינים המתרחשים בפניו כשהוא מדבר.

כשהוא מדבר, קולו איטי, מגומגם. הוא משתהה לעתים קרובות, ולעתים קרובות שותק למשך פרקי זמן ארוכים. אתר האינטרנט שלו מתאר אותו הן כפילוסוף והן כחלוץ רוחני, ומבטיח לחסידים "מימוש משמעות בכל ההיבטים של קיומנו" באמצעות "כנות חודרת- ליבה". דבריו, בהתאם לנקודת המבט שלך, הם עמוקים מאוד או חסרי משמעות לחלוטין.

"להיות פתוח פירושו ששערייך פתוחים", הוא אומר.

הוא אומר, "הדבר הבא אינו מתאים לכולם, הדבר הבא הוא פתיחות בכל אחד."

מאמיניו, כשהם מרגישים את מבטו, בוכים לפעמים. הם חווים חזיונות והזיות, רגשות כה עמוקים עד שאחד מממאמיניו (לתקן למאמיניו) לשעבר השווה את ההשפעה ל"דבורה שיכורה". אחרים קוראים לזה "ג'ון-מרחף", כשהם חווים תחושה עילאית של אושר מדה רויטר ומהשער שהוא פותח לאמיתות גדולות יותר, שהוא חלק ממה שהם מאמינים שהוא האבולוציה הבאה של התודעה האנושית.

בסביבה רבת-עוצמה ואינטימית זו, אין זה יוצא דופן הן עבור גברים והן נשים מאמינים להאמין שהם מאוהבים בדה רויטר. אנשים רבים סיפרו ל"גלוב אנד מייל" (The Globe and Mail) על רגשותיהם החזקים, המבלבלים לעיתים, כלפיו, או שיתפו סיפורים של אחרות שהתאהבו בו או האמינו שהן תהפוכנה לאחת מנשותיו.

"אני כמעט איבדתי את חיי כי הייתי במצב כל כך רע בראש שלי שכבר התנתקתי מהמתרחש סביבי", אמרה אחת הנשים, שסיפרה לגלוב אנד מייל שהמשיכה שלה לדה רויטר הובילה אותה עד לנקודת התמוטטות, למרות שמעולם לא היה מגע פיזי ביניהם. "הייתי מאוד מאוד מבולבלת, ובאתי לג'ון והוא היה קשוח", אמרה. "בפעמים הבודדות שדיברתי איתו על מנת למצוא בהירות הוא היה קשוח, גס-רוח ונוקשה".

הורה אחד של חסיד אחר תיאר את בתם שנתנה את עצמה לדה רויטר "עד כדי נטישה עצמית".

"[בתי] אומרת שג'ון היא האדם החשוב ביותר בחייה ושהכול וכולם באים בעדיפות שנייה ...", אמר ההורה, שביקש לא להזדהות בגלל חשש לשבר נוסף ביחסים המשפחתיים שנותרו. "ויש סיבה להאמין שהיא מאוהבת בו, לא פיזית, אבל היא מעריצה אותו כמו שנערות נאיביות צעירות מעריצות גבר [שהן] אינן יכולות לזכות בו."

סיפורים על מערכות יחסים מיניות בין דה רויטר לבין מאמיניו המשיכו בשקט בתוך הקהילה במשך שנים, אך קיבלו חשיפה בסוף ינואר, כאשר אישה מדנמרק פרסמה פוסט בתוך קבוצת פייסבוק סגורה, המתארת ​​ כיצד דה רויטר פנה אליה למטרת סקס בביתו בסתיו שעבר.

האישה אמרה שאשתו של דה רויטר הייתה לצדו כשאמר, "במשך כמה שנים, השליחות הניעה אותי להיות עם נשים אחרות מבחינה מינית, ועכשיו השליחות מגיעה אלייך".

האישה כתבה כי לאחר שיקולים היא דחתה את ההצעה. לא בהכרח משום שהתנגדה לרעיון, אלא משום שמשהו לא נראה "מיושר" עם המצב, כולל העובדה שהדבר לא נדון בגלוי בתוך הקבוצה ושדה רויטר - "ההתגלמות החיה של האמת" – ביקש ממנה שוב ושוב לא לספר לאף אחד. היא זכרה אותו אומר, "העולם אינו מוכן לזה, אנשים לא יבינו, אני אראה כמו קלישאה".

"מספר מורים רוחניים ואפילו מאסטרים עשו זאת. חלקם בגלוי, חלקם מאחורי הקלעים. אין כאן הפתעה," כתבה האישה. "זה חייב להיאמר כי אני באמת מקווה שכל אישה שג'ון ניגש אליה באופן שבו הוא ניגש אלי, חסונה מבחינה נפשית ופסיכולוגית כמוני, שאם לא כן, השליחות הזאת של ג'ון מצביעה על ניצול לרעה של כוח ואז כל העניין מקבל ממדים שונים מאוד."

לאחר הפוסט, פרסמה אישה שנייה בתוך הקהילה טענות על כך שדה רויטר פנה אליה בהצעות מיניות לא רצויות, ואמרה שגם לה נאמר לשמור זאת בסוד.

בדואר אלקטרוני ששותף עם חברי הקבוצה, אמרה האישה לדה רויטר שהיא קרועה בין מה שהוא אומר לה לעשות, לבין מה שהיא מרגישה שהוא נכון.

"לחיות בתוך הפיצול הזה של הצורך לבחור בין מה שההתנהלות הטבעית שלי היא לבין מה שאתה אומר לי לעשות מותיר אותי אומללה ומבולבלת", כתבה לו. "אני אוהבת אותך וכאשר אתה מתנגד באופן ברור למה שאני אומרת, אני אהיה נאמנה לך אבל זה מותיר אותי במקום קודר מאוד."

היא כתבה שהיא הפסיקה לעשות את "שיעורי הבית" שלה, כי "זה מזיק לכפות מיניות על דבר שהיה תמים.

כשנשאלה על ידי אדם אחר על מה בדיוק היו שיעורי הבית, השיבה האשה, "זה יותר מדי בשבילי לומר בזירה ציבורית".

בתוך שבועות, פרסם הבן של דה רויטר, ניקולס, בלוג ארוך שבו דיבר על מערכות היחסים המיניות של אביו עם נשים נשואות בקהילה ואמר כי נמסרו לו שמותיהן של הנשים, "כדי ליצור צד שלישי לשם לקיחת אחריות ותמיכה."

ניקולס נזכר שאביו תיאר לו "ידיעה", עוצמתית כמו ההארה המקורית שלו כשהיה מתבגר, שהוא "יהיה עם כמה נשים ביחסים מיניים עם מטרה של משמעות, אמת, והתחומים אותם הוא פותח במפגשים".

ניקולס כתב שהוא חכך ברעיון, אך בסופו של דבר הגיע למסקנה שהתנהגותו של אביו "נכונה ויפה".

"האם אני יכול לומר שג'ון יוותר על משפחתו, על אמונתו ועל הערכים האישיים שלו לטובת מין?

אין סיכוי, " כתב. "קל להכליל על התיאבון המיני הגברי, אבל אני מאמין שאדם אמיתי יחוש נטל (תרגום לא נכון) ולא יתפתה ליחסי מין עם נשים מרובות".

הוא כתב, "בחרתי את החוויה הישירה שלי עם ג'ון כסטנדרט גבוה יותר של אמת".

"הוועדה לאחריותיות" של הקבוצה - שנוסדה במקור בעקבות תביעותיהן המשפטיות של קטרינה ובניטה פון סאס - שלחה גם היא הודעת דואר אלקטרוני ובו הכירה ב"מספר שיקולים עמוקים, המטרידים רבים". ההודעה דיברה על פגישות רבות בנושא "תנועת השליחות דרך המיניות", אך "דרך פתיחתו של ג'ון את הנושא בצורה עמוקה, עדינה, רגישה, דיסקרטית וכנה", הוועדה הצליחה להגיע ל"הבנות חדשות" ו "לעומק של תחושת נוחות."

"חברי הוועדה ראו שמה שמגיע מג'ון תמיד היה טוב", נכתב בדוא"ל, "ואנחנו ממשיכים להיפגש מדי חודש או חודשיים, מסתכלים על מה שקורה בקהילה וכיצד יכולים כולנו לטפל בדברים בדרך הטובה ביותר ".

המכתב נחתם על ידי שמונה אנשים, ביניהם ג'ון דה רויטר, בנו ניקולס ואשתו לי אן.

אבל עבור חלק, פתיחות חדשה זו סביב מערכת היחסים המינית של דה רויטר באה אולי מאוחר מדי. בעוד שייתכן וחברי הקבוצה אינם מתנגדים לרעיון בתיאוריה, יחסים מיניים חשאיים מנוגדים בבירור לתורתו של דה רויטר בדבר "כנות חודרת ליבה", וקיימת אפשרות שהיחסים יהיו מבלבלים - אפילו מסוכנים – עבור אלה המעריצים אותו כישות רוחנית מתקדמת, או אפילו עבור אלה המאמינים שהוא אלוהים.

גילויים של יחסי מין עם נשים אחרות עוררו מחדש שאלות מושהות על האירועים שהובילו למותה של אנינה. אם דה רויטר קיים בסתר יחסי מין עם נשים חסידות אחרות, האם ייתכן ועשה זאת גם עם אנינה?

מה אם ההתגלמות החיה של האמת היא שקרית?

"נדרשת רק מילה אחת כדי להרוס את המציאות האהובה עליהם 'אנינה', " כתב אחד העוקבים בפייסבוק. "מפני שעמוק, עמוק בפנים כולם יודעים את האמת."

*דה רויטר מושך עדיין באופן קבוע מאות חסידים למרכז אואזיס באדמונטון, אבל המחלוקות והעזיבות מהקבוצה עלו בשנים האחרונות.*

*ג'ייסון פרנסון / The Globe and Mail*

בקבוצה שבה אין מעודדים את הטלת הספק בדה רויטר באופן מרומז או גלוי, "הגילויים", כפי שהם מכונים, עוררו מחלוקת חסרת תקדים. כמה מהחסידים שהיו עם דה רויטר במשך שנים - אפילו עשרות שנים - עוזבים את הקבוצה, אפילו קוראים בפומבי לעימות או חשיפה של דה רויטר.

חילוקי הדעות המשיכו לרחוש בצ'אטים אינטרקטיבים (לתקן את האיות) ובקבוצות פרטיות, בדיונים עם כותרות כמו "גילויי ג'ון דה רויטר: מה הם חושפים?" במסמכים ובצילומי מסך שהופצו בדואר אלקטרוני ובהודעות פרטיות בפייסבוק. היו טענות משולהבות ב- Birds of Being קבוצת גוגל פרטית של המאמינים, וכמה מהמאמינים שהקדישו חלק גדול מחייהם לדה רויטר עברו לדף חדש, Home, שהוקם עבור אלה שעזבו.

אבל המשיכה האישית של דה רויטר חזקה, הקהילה שהוא יצר הייתה הדוקה בדבק חזק. כבר פקפקו בו בעבר – לאחר הפרידה שלו מג'ויס, עם קטרינה ובניטה, ומאוחר יותר עם אנינה – והוא תמיד שרד. ההתפשטות שלו מתרחבת, השפעתו הולכת ומתחזקת.

הסוציולוג מאוניברסיטת אלברטה, ד"ר קנט, העוקב אחר הקבוצה מזה שני עשורים, אומר שהתחושה שהעולם החיצוני הוא נגד דה רויטר יכול אפילו לשחק לטובתו, והוא יכול לראות את דה רויטר מרחיב פעילויות בינלאומיות או משיק פרויקט חדש וגדול כדרך להחזיר אנשים יחדיו. ד"ר קנט אומר, כי התגברות השיחות על האפוקליפסה, עליהן דיווחו כמה מחסידיו לשעבר, יכולה להיות דרך לקרב את הקהילה ולהדיר כל שאלות וספקות, דבר שחסידים רבים ישמחו לעשות. הרבה יותר קשה לעזוב מאשר להישאר.

"ככל שאתה משקיע במשהו, קשה יותר להתרחק ממנו, זה מאוד קשה לעזוב", אומר ד"ר קנט. "ההשלכות על האנשים שהקדישו את עצמם לדה רויטר ושחשבו שהוא מעל לבני אדם יכולות להיות הרסניות".

*ד"ר סטיבן קנט טוען כי אם תומכי דה רויטר מאמינים שהעולם החיצון הופך לעוין נגדו, הוא יוכל לנצל זאת לטובתו. ג'אנה פרודן / הגלובוס ודואר*

אמונה זו חזקה דיה עד כדי כך, שכמה אנשים שאיבדו את אמונתם בדה רויטר נותרו עם חוסר נכונות להפחית מיכולותיו, ורואים בו ישות יוצאת דופן שהפכה פגומה, ולא אדם רגיל שעשה מעשה משתלם.

מספר רב של אנשים שהגלובס אנד מייל פנה אליהם אמרו שהם חוששים לדבר בפומבי נגד דה רויטר מחשש ל"אלימות נפשית" או לאנרגיה רעה שתופנה אליהם, ויש שאמרו כי הם חוו באופן אישי את השפעותיהן של התקפות כאלה בעבר.

אחרים אמרו שהם חוששים מנקמה מצד אחרים בקבוצה, או שיישפטו על ידי אלה מבחוץ בקשר למעורבותם.

"אנשים מייחסים לג'ון הרבה כוחות, וייתכן שיש לו או אין לו כוחות כלשהם. אני לא בטוחה", אמרה אישה אחת, שאמרה כי היא מאמינה שסומנה כמטרה כשעזבה את הקבוצה. "אני חושבת שהוא כנראה מאמין שהוא מאוד מאוד מיוחד, אני לא בטוחה אם זה חלק מהמשחק, חלק ממה שהוא משחק או אם הוא מאמין בזה, זאת שאלת מיליון הדולר עם ג'ון, המקום שבו הוא בעצם ישנו בכל זה".

יש סיפורים על כך שדה רויטר למד היפנוזה במשך שנתיים, ובראיונות קודמים תיארה אותו ג'ויס, אשתו לשעבר של דה רויטר, כמי שבילה כמעט שנה בלימוד אצל אדם מתחום העידן החדש בתחילת שנות התשעים, ואז היה חוזר הביתה בערבים ומביט בג'ויס ובילדיהם עד שראו חזיונות.

מחקרים מדעיים הראו כי לנעיצת מבט ממוקדת יכולות להיות השפעות עמוקות, ונעיצת מבט היא שיטה מתועדת היטב הן של שכנוע והן של פיתוי - המסוגלת לגרום לשינויים משמעותיים בתפיסה, תחושה של ניתוק מהעולם או הימצאות בתוך חלום, ותחושות של התאהבות. מחקר שנערך ב-2010 מצא כי 90% מהנבדקים החלו להזות לאחר שהביטו בפניו של אדם אחר במשך 10 דקות בחדר עם תאורה עמומה, כשהם רואים פרצופים אחרים, צורות רוחניות או מפלצות, כפי שמתארים כמה מחסידיו של דה רויטר.

מומחה להיפנוזה מאוניברסיטת סטנפורד, ד"ר דויד שפיגל, אומר שיש גם "פוטנציאל דמוי-היפנוטי" במפגשים של דה רויטר, דבר שעלול לעורר את התגובות העוצמתיות שאנשים חווים. ד"ר שפיגל אומר שהוא עצמו הצליח באופן אישי לשכפל חוויה דתית עמוקה אצל מטופל באמצעות היפנוזה. "והאמן לי, אני לא ישו," הוסיף. "אתה יכול לפרש יכולת בלתי צפויה לשנות את הדרך שבה הגוף שלך מרגיש כסימן של משמעות דתית גדולה, או לא".

חסידים אחרים לשעבר מייחסים את כוחו של דה רויטר לדינמיקה של הקבוצה עצמה, כי בעיקרו של דבר, הקבוצה יוצרת אותו בכוח האמונה שלה

.

דוברת של דה רויטר דחתה את הבקשות מצד גלוב אנד מייל לקיים ראיון, בכותבה: "לאחר ששקלנו בקפידה את בקשתכם, איננו בטוחים אם כתבה זו היא אכן ההזדמנות שאנו מחפשים בשלב זה".

*אני באמת מאמינה שהדבר הטוב ביותר עבור ג'ון זה שכל זה יתפרק," אומרת ג'ויס דה רויטר קרמרס. פייסבוק*

מביתה שבהולנד, ג'ויס דה רויטר קרמרס צופה, ממתינה שאחרים יבינו מה שהיא ראתה בבירור עוד לפני כמעט שני עשורים. שבעלה לשעבר אינו אל, אלא אדם, וכי מה שצמח סביבו אינו תקין.

"אף אחד לא יאמין לזה, אבל אכפת לי, באמת אכפת לי מג'ון", אומרת גב' דה רויטר קרמרס, שסירבה לקיים ראיון מלא בגלל מה שהיא מתארת ​​כ"מצב עדין" עם ילדיה, ששניים מהם חסידים של אביהם.

"אני באמת מאמינה שהדבר הטוב ביותר עבור ג'ון זה שזה יתפרק. איפשהו שם מדובר בסתם בחור רגיל שאמור לחיות חיים נורמאליים, שניחן בתכונות טובות ורבות ואני חושבת שהיה גם פעם בחור עם יושרה ... אני חושבת שהדבר הטוב ביותר שאנחנו יכולים לעשות הוא לעזור למשוך את הווילון חזרה, אני באמת חושבת שזה יהיה טוב עבור ג'ון, הדבר מזיק מאוד, כמובן, אבל בסופו של דבר זה טוב בשבילו. "

היא אומרת שהיא מקווה שתומכיו יהיו מוכנים לפחות להקשיב לספקותיהם, ולא משנה כמה קשה יהיה הדבר. "להיות מוכן לשקול, אף על פי שעולמך יתמוטט, שכל מה שרצית להאמין בו במשך זמן כלשהוא, יכול להיות לא כפי שחשבת."

דבריה הם הד לשורה האחרונה ביומנה של אנינה, מילים אחרונות שאישה בודדה כתבה לפני שנעלמה אל תוך לילה חשוך באלברטה: הרעיון שכאשר אתה יודע את האמת, אתה חייב להתמודד איתה, ללא קשר למחיר.

ביום ראשון אחד אחר הצהריים, בתוך בניין מפואר במערב אדמונטון, יושב ג'ון דה רויטר בשקט תחת קרן של אור, מביט אל חדר מלא בחסידיו. מאות אנשים, עיניים מחפשות, כל אחד מהם מחכה לרגע שבו הוא יביט בהם בחזרה.

*ג'אנה ג'י. פרודן היא כותבת מאמרים בגלוב אנד מייל.*